….અમદાવાદ શહેરના ભરચક વિસ્તારો, ભીડવાળી દુકાનો, અસંખ્ય વાહનોની અવરજવર આ બધાથી હજી અપરિચિત, શહેરમાં નવી-નવી આવેલી દક્ષિણ ભારતીય માલિની રાવ પોતાના નાનકડા દીકરા સાથે દુકાનમાંથી ખરીદી કરીને બે હાથમાં બે શોપિંગ બેગ્ઝ લઈને નીકળી. પ્લાસ્ટિકની બેગને કોણી સુધી સરકાવીને દીકરાનો હાથ પકડી રાખેલો. ફૂટપાથ ઉપર ઊભા રહીને તેણીએ પાસે ઊભેલી રીક્ષાવાળા ભાઈને જેવું આવડ્યું તેવા હિન્દીમાં એડ્રેસ સમજાવ્યું. સીટ ઉપર ત્રાંસા બેઠેલા રિક્ષાવાળાએ સમજી ગયાની અદામાં હકારમાં ડોકું હલાવતા બાજુમાં ઊભેલા રમકડાં જેવા બાળકને જોયું અને મ્હોમાં ખોસેલી પડિકીને મ્હોમાંથી બહાર કાઢવા નીચે ઊતર્યો. માલિનીએ આ દરમિયાન બેગ સરખી પકડવા માંડી હતી અને પછી ધીમે ધીમે સીટ ઉપર સામાન ગોઠવ્યો. પછી પોતે અંદર ગોઠવાઈને દીકરાને ઊંચકવા રિક્ષામાંથી બહાર ઝૂકી, ધારી લઈને કે દીકરો ત્યાં જ ઊભેલો છે. પણ…